Diari Oficial de la Generalitat Valenciana


Sumari del DOGV 3451, del 10-03-1999 (1999/1502)

RESOLUCIÓ de 15 de febrer de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Conselleria d'Ocupació, Indústria i Comerç de la Generalitat Valenciana i la Universitat Internacional Menéndez Pelayo, per a la realització de seminaris sobre política laboral.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3451

Data del DOGV
:   10-03-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/1502


Data del document
:   15-02-1999

Organisme emissor
:   Conselleria de Presidència

Tipus de document
:   Resolució

Descriptors 

:   * universitat
    * reciclatge professional
    * cooperació administrativa
    * Dret del treball
    * formació en el lloc de treball

RESOLUCIÓ de 15 de febrer de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Conselleria d'Ocupació, Indústria i Comerç de la Generalitat Valenciana i la Universitat Internacional Menéndez Pelayo, per a la realització de seminaris sobre política laboral. [1999/X1502]
  
Subscrit, després de la tramitació prèvia reglamentària, entre la Conselleria d'Ocupació, Indústria i Comerç de la Generalitat Valenciana i la Universitat Internacional Menéndez Pelayo, el 9 de setembre de 1998, un Conveni de col·laboració per a la realització de seminaris sobre política laboral, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0118/99, i que figura com a annex d'aquesta resolució.
  
València, 15 de febrer de 1999.- La subsecretària del Secretariat del Govern i Relacions amb les Corts: Catalina Escuín Palop.
  
Conveni de col·laboració entre la Conselleria d'Ocupació, Indústria i Comerç de la Generalitat Valenciana i la Universitat Internacional Menéndez Pelayo, per a la realització de seminaris sobre política laboral.
  
A la ciutat de València, 9 de setembre de 1998.
  
Reunits:
  
D'una part, el Sr. Diego Such Pérez, conseller d'Ocupació, Indústria i Comerç, facultat per a la signatura en virtut de l'acord del Govern Valencià, de data 1 de setembre de 1998.
  
I d'una altra part, el Sr. José Luis García Delgado, rector de la Universitat Internacional Menéndez Pelayo, en nom i representació d'aquesta, d'acord amb les atribucions que li confereix el Reial Decret 1.920/1995, de 24 de novembre (BOE núm. 282, de 25 de novembre).
  
Exposen:
  
Primer
  
Que un dels objectius que té atribuïts la Conselleria d'Ocupació, Indústria i Comerç és arbitrar polítiques que faciliten la inserció laboral de persones pertanyents a col·lectius amb especials dificultats, com els constituïts per persones afectades per discapacitats, joves sense experiència laboral prèvia, i majors de 45 anys.
  
Segon
  
Que la Universitat Menéndez Pelayo ha programat la realització de diverses activitats docents relacionades amb aspectes socials connectats amb la situació de desocupació i la inserció sociolaboral de persones pertanyents a col·lectius amb dificultats especials.
  
Entre aquestes activitats es troben els seminaris internacionals titulats "L'Europa Social. Cinc Anys del Llibre Blanc de l'Ocupació" i "Discapacitat laboral i mercat de treball", a la seu de València (Palau de Pineda) per a la tardor de 1998.
  
Tercer
  
Que, sent evident per a ambdues parts la conveniència que les polítiques laborals de la Generalitat Valenciana en aquest context convergisquen amb les anàlisis i propostes que a aquest respecte puguen formular-se en el marc dels seminaris esmentats, la Conselleria d'Ocupació, Indústria i Comerç ha considerat molt oportú cooperar financerament amb la Universitat Internacional Menéndez Pelayo, subvencionant-ne la realització.
  
És per això que, reconeixent-se ambdues parts amb capacitat legal suficient per a atorgar el present conveni, acorden les següents:
  
Clàusules
  
Primera. Objecte del conveni
  
Constitueix l'objecte d'aquest conveni establir les bases per a la col·laboració entre les parts signants en l'organització i realització per la Universitat Internacional Menéndez Pelayo (UIMP) dels seminaris "L'Europa Social. Cinc Anys del Llibre Blanc de l'Ocupació" i "Discapacitat laboral i mercat de treball", que es realitzaran en la seu de l'esmentada institució a València (Palau de Pineda).
  
Segona. Obligacions de la Universitat Internacional Menéndez Pelayo
  
La Universitat Internacional Menéndez Pelayo es compromet a:
  
a) Trametre a la Conselleria d'Ocupació, Indústria i Comerç amb l'antelació deguda, els programes dels seminaris objecte de subvenció.
  
b) Fer constar la col·laboració de la Conselleria d'Ocupació, Indústria i Comerç en els programes impresos i en la publicitat de les diverses activitats objecte d'aquest conveni.
  
c) Concedir 25 matrícules gratuïtes a la Conselleria d'Ocupació, Indústria i Comerç per a l'assistència de persones que tinga a bé designar.
  
d) Sotmetre's a les actuacions de control financer que corresponen a la Intervenció General pel que fa a la subvenció concedida.
  
e) Comunicar a la Conselleria d'Ocupació, Indústria i Comerç l'obtenció de subvencions o ajudes concedides per a la mateixa finalitat d'aquest conveni, que procedisquen de qualssevol administracions o ens públics.
  
Tercera. Quantia de la subvenció
  
L'aportació de la Generalitat Valenciana, a través de la Conselleria d'Ocupació, Indústria i Comerç, ascendeix a un màxim de 65.947.412 (dotze milions) de pessetes a càrrec de la línia pressupostària 423 del programa 322.10, de la Conselleria d'Ocupació, Indústria i Comerç.
  
Els ingressos es realitzaran en el compte corrent número 9172820558 del Banc d'Espanya (codi de banc 9000), a l'oficina principal (codi d'agència 0001), al carrer Alcalá, 50 de Madrid, a nom de la Universitat Internacional Menéndez Pelayo, Secció d'Organismes Autònoms.
  
Quarta. Justificació de la subvenció
  
La Universitat Menéndez Pelayo justificarà la realització de les despeses corresponents entre les quals podrà incloure les següents:
  
- Despeses de viatge, allotjament i manutenció de participants.
  
- Honoraris de participants.
  
- Despeses de traducció simultània.
  
- Beques d'assistents.
  
- Despeses de personal específicament contractat per a la realització d'aquestes activitats.
  
- Despeses de difusió (publicitat, impremta, programes, carpetes, correu...)
  
- Despeses d'edició d'actes.
  
- Altres despeses directament vinculades a l'execució d'aquesta activitat
  
Cinquena. Modalitat de pagament
  
1. El pagament de l'aportació de la Generalitat Valenciana es farà de la següent forma:
  
- Un 40% de l'import del conveni en el moment de la signatura, sense que calga la constitució prèvia de fiança per l'esmentat import, atés que com a institució universitària pública adscrita al Ministeri de Cultura, Educació i Ciència, la Universitat Internacional Menéndez Pelayo està exempta d'aquesta obligació.
  
- Un 20% es pagarà després de l'aportació i la comprovació de la documentació justificativa de l'efectiva i correcta aplicació del 40% lliurat anteriorment, i en concret les factures i comprovants de les despeses enumerades en la clàusula anterior. Aquest pagament es farà amb independència que haja tingut lloc la trobada objecte del conveni o que estiga en preparació, però sempre que n'estiga, almenys, fixada i publicada la data de realització, elaborat el programa i compromesa l'assistència dels participants al seminari.
  
- El 40% restant, o la quantia que quede per aportar, una vegada que es justifique la totalitat de les despeses realitzades i el compliment d'allò convingut.
  
2. No obstant això establit en el punt anterior, el termini per a la presentació de justificació de les accions serà fins al 30 d'octubre de 1998, sense perjudici que la Conselleria d'Ocupació, Indústria i Comerç puga ampliar aquest termini en consideració a les circumstàncies concurrents.
  
3. Amb caràcter previ, la Universitat Menéndez Pelayo haurà d'acreditar que es troba al corrent en el compliment de les seues obligacions tributàries i de Seguretat Social, en els termes previstos en l'Ordre de 30 de maig de 1996.
  
Sisena. Incompliment
  
L'incompliment de les obligacions previstes en el present conveni podrà originar-ne la rescissió. Així mateix, la Conselleria d'Ocupació, Indústria i Comerç es reserva la facultat de minorar la quantia de la subvenció concedida en el cas de no justificació de la totalitat d'aquesta, i fins i tot de revocar la subvenció en cas de no aplicació de l'ajuda als fins previstos en el present conveni o no justificació en els terminis assenyalats.
  
Setena. Incompatibilitats
  
L'import de la subvenció concedida mitjançant aquest conveni no podrà superar, en cap cas, aïlladament o en concurrència amb altres ajudes o subvencions d'altres administracions o ens públics, el cost de les activitats a desenvolupar per la Universitat Internacional Menéndez Pelayo, pel que fa a l'objecte d'aquest conveni.
  
Vuitena. Vigència
  
La vigència d'aquest conveni s'estendrà fins al 31 de desembre de 1998.
  
Ambdues parts, en la representació que posseeix cada un dels compareixents, i una vegada llegit aquest document, i com a prova de conformitat amb el seu íntegre contingut, subscriuen i signen en doble exemplar, al lloc i en la data indicats més amunt.
  
El conseller d'Ocupació, Indústria i Comerç,
  
DIEGO SUCH PÉREZ
  
El rector de la Universitat Internacional Menéndez Pelayo,
  
JOSE LUÍS GARCÍA DELGADO